**Ministru kabineta rīkojuma projekta**

**„Par pamatbudžeta apropriācijas pārdali Kultūras ministrijas programmas 22.00.00 „Kultūras projekti un investīcijas” apakšprogrammā 22.02.00 „Kultūras pasākumi, sadarbības līgumi un programmas”” sākotnējās ietekmes novērtējuma**

**ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta rīkojuma projekts „Par pamatbudžeta apropriācijas pārdali Kultūras ministrijas programmas 22.00.00 „Kultūras projekti un investīcijas” apakšprogrammā 22.02.00 „Kultūras pasākumi, sadarbības līgumi un programmas”” (turpmāk – Projekts) sagatavots saskaņā ar Likuma par budžetu un finanšu vadību 9.panta pirmo un piecpadsmito daļu un likuma „Par valsts budžetu 2016.gadam” 32.panta 4.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kultūras mantojuma pieejamība sabiedrībai digitālajā vidē un digitālā kultūras mantojuma saglabāšana ir nozīmīgs uzdevums kultūras jomā, kas noteikts UNESCO, ES un Latvijas plānošanas dokumentos.Kultūrpolitikas pamatnostādnēs 2014. – 2020.gadam „Radošā Latvija” (apstiprinātas ar Ministru kabineta 2014.gada 29.jūlija rīkojumu Nr.401) tiek norādīts uz nepieciešamību veicināt kultūras pakalpojumu un produktu pilnvērtīgu pieejamību virtuālajā telpā, t.sk. tā iekļaušanu starptautiskās digitālās datu bāzēs kā Eiropas digitālā bibliotēkā *Europeana*, kas palīdzētu vairot interesi par Latviju un tās kultūru visā pasaulē. 2006.gadā ES dalībvalstu kultūras ministri, apstiprinot Padomes secinājumus par kultūras materiālu pārveidošanu ciparu formātā, to pieejamību tiešsaistē un saglabāšanu ciparu formātā, pauda atbalstu Eiropas Komisijas iecerei izveidot Eiropas digitālo bibliotēku kā vienotu daudzvalodu piekļuves punktu Eiropas valstu atmiņu institūciju (bibliotēkas, arhīvi un muzeji) digitalizētajām kolekcijām.Eiropas digitālā bibliotēka *Europeana* savu darbību uzsāka 2008.gadā ar mērķi sniegt iespēju iedzīvotājiem iepazīt Eiropas kultūras bagātības un sekmēt inovācijas kultūras mantojuma sektorā. 2008.gadā pieņemtajos Padomes secinājumos par Eiropas digitālo bibliotēku *Europeana* tika atzinīgi novērtēta projekta uzsākšana un apkopti turpmāk veicamie uzdevumi Eiropas Komisijai un dalībvalstīm, kas sekmētu minētā projekta tālāku attīstību. Tostarp, šie Padomes secinājumi norādīja uz nepieciešamību izstrādāt ilgstpējīgu ekonomikas modeli *Europeana* un nodrošināt pastāvīgu atbalstu no iesaistītajām pusēm. *Europeana* darbības uzsākšanas periodā tās darbība un attīstība tika finansēta no programmas eContentPlus (no 2011.gada – no Konkurētspējas un jauninājumu programmas) līdzekļiem, dalībvalstīm nodrošinot projektu līdzfinansējumu, kā arī veicot brīvprātīgas iemaksas. Uz šī finansējuma modeļa ilgtspējas problēmām ir norādīts vairākkārt, t.sk. 2009.gada Eiropas Komisijas paziņojumā „Europeana – nākamie soļi”, kurā izsvērtas dalībvalstu iespējas sniegt lielāku finansiālu ieguldījumu *Europeana* darbības nodrošināšanā. *Europeana* ilgtspējīga finansējuma modeļa izveide noteikta arī kā viens no stratēģijas „Digitālā programma Eiropai” uzdevumiem. Šobrīd *Europeana* ir viena no lielākajām digitālajām bibliotēkām pasaulē, tā nodrošina pieeju vairāk kā 50 miljoniem grāmatu, gleznu, filmu, skaņu ierakstu, fotogrāfiju un arhīvu ierakstu, ko piegādājušas vairāk kā 3 500 sadarbības organizāciju no visas Eiropas. *Europeana* darbību nodrošina Nīderlandē reģistrēta bezpeļņas organizācija *Europeana Foundation*, kas saņem finansējumu šim mērķim no Eiropas infrastruktūras savienošanas instrumenta (2014. –2020.gadam).Tomēr arī šis finansējuma modelis nav sevi pierādījis kā ilgtspējīgs. Būtiskākās šī finansējuma modeļa problēmas ir, ka Eiropas infrastruktūras savienošanas instrumenta finansējuma nosacījumi neļauj segt visas *Europeana* darbības izmaksas, savukārt dalībvalstu brīvprātīgās iemaksas ik gadu samazinās. Līdz ar to *Europeana* šī gada budžetā veidojas finanšu iztrūkums 447 000 *euro* apmērā, kas nopietni apdraud *Europeana* darbību. Nīderlandes prezidentūras ES padomē vadībā ir uzsāktas diskusijas par *Europeana* pārvaldības un finansējuma jautājumiem, kuru mērķis ir atrisināt šos jautājumus vidējā termiņā, no 2017. gada. Vienlaikus prezidentūra aicina dalībvalstis risināt arī īstermiņa *Europeana* finansējuma problēmas, nodrošinot dalībvalstu brīvprātīgas iemaksas līdz 2016.gada 1.maijam. 2016.gada maijā ir plānota ES Izglītības, jaunatnes, kultūras un sporta ministru padome, kurā tiks apstiprināti Nīderlandes prezidentūras vadībā sagatavotie Padomes secinājumi par *Europeana*. Gadījumā, ja dalībvalstis nebūs spējušas minētajā termiņā savākt iztrūkstošos līdzekļus, ir sagaidāmas ministru diskusijas par *Europeana* darbības pārtraukšanu. Ņemot vērā iepriekšminēto, Kultūras ministrijai 2016.gadā nav ieplānoti izdevumi Eiropas digitālās bibliotēkas *Europeana* darbības nodrošināšanai ekonomiskās klasifikācijas kodā – 7700 starptautiskā sadarbība. Ievērojot minēto, lai Kultūras ministrija 2016.gadā varētu nodrošināt Latvijas iemaksu Eiropas digitālās bibliotēkas *Europeana* darbības nodrošināšanai, Kultūras ministrija, pamatojoties uz Likuma par budžetu un finanšu vadību 9.panta pirmo un piecpadsmito daļu un likuma „Par valsts budžetu 2016.gadam” 32.panta 4.punktu, kas nosaka, ka apropriācijas pārdale, kas palielina ministrijas ilgtermiņa saistību maksimāli pieļaujamo apjomu, ir pieļaujama, ja ir pieņemts Ministru kabineta lēmums un Ministru kabinets ir deleģējis finanšu ministram tiesības veikt apropriācijas pārdali, nepiemērojot šā likuma [31.panta](http://likumi.lv/ta/id/271309-par-valsts-budzetu-2015-gadam#p30) nosacījumus un šādu apropriācijas pārdali atļauts veikt, ja Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas nav iebildusi pret apropriācijas pārdali, ir sagatavojusi Projektu. |
| 3. | Projekta izstrādē iesaistītās institūcijas | Kultūras ministrija, Latvijas Nacionālā bibliotēka un Kultūras informācijas sistēmu centrs. |
| 4. | Cita informācija | Nav |

*Anotācijas II, III, IV, V un VI sadaļa – Projekts šīs jomas neskar.*

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Kultūras ministrija, Finanšu ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija |  Nav |

Kultūras ministre D.Melbārde

Vīza: Valsts sekretārs S.Voldiņš

2016.05.03. 13:52

780

L.Turlaja, 67330250

Laura.Turlaja@km.gov.lv